OBH 2687/2001.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	A panaszos azt sérelmezte, hogy édesapja földkiadási ügyében nem született határozat. Édesapja, aki közben elhunyt, határidőben benyújtotta a kérelmét a  Földkiadó Bizottsághoz, amelyben Lengyelben kérte a föld kiadását. Részarány tulajdonát a panaszos és testvérei örökölték, a hagyatéki eljárást követően tulajdonjogukat a részaránylapra bejegyezték. A föld kiadásáról szóló határozatot azonban a kérelem benyújtásáig nem kaptak.
Kérték a segítségemet ahhoz, hogy az FM Hivatal mielőbb intézkedjen az ügyükben.

Érintett alkotmányos jog:
•	A Magyar Köztársaság biztosítja a tulajdonhoz való jogot (Alkotmány 13. § (1) bekezdés)
Ennek alapján a részaránytulajdonnal rendelkező tulajdonos jogosult arra, hogy a részarány tulajdonnak megfelelő AK értékű földet részére kiadják.
  
A megállapított tényállás, a vizsgálat megállapításai: 
	1998. júniusában  a Tolna megyében tartott általános vizsgálat során arra is választ kértünk, hogy e konkrét ügyben jogerős határozattal első fokon az  FM Hivatal miért nem zárta le az eljárást. A vizsgálat feltárta, hogy a jogerősen kijelölt földalap megváltoztatására 1994. márciusában a Földkiadó Bizottság elnöke valamint Kisvejke és Lengyel polgármestere együttes javaslatot terjesztett elő a tolna megyei kárrendezési hivatalon keresztül a privatizációért felelős tárcaközi miniszterhez annak érdekében, hogy a földalapba jelölt gyenge minőségű földeket jobb minőségű állami földekre cseréljék.
Kisvejke kérelmének részben helyt adtak, részben elutasították, ezért a polgármester a határozat ellen bírósághoz fordult.
Érdeklődésemre az ÁPV Rt. munkatársa arról tájékoztatott, hogy a lengyeli földalapcsere kérelemnek elvben nincs akadálya, de az FM Hivatal többszöri próbálkozásra sem tudta beszerezni minden érdekelt részaránytulajdonos hozzájáruló nyilatkozatát. Enélkül a cserekérelmet az ÁPV Rt. nem tudta jóváhagyni. A földigények kielégítésének akadálya volt az is, hogy a földhivatal addig nem tudott AK mérleget készíteni, amíg Kisvejke Földalapcsere kérelme ügyében a bírósági eljárás be nem fejeződött.
A fentiekre tekintettel eljárásomat a közigazgatási per befejezéséig felfüggesztettem. Kértem a Tolna megyei FM Hivatal vezetőjét, hogy a per befejezését követően tájékoztasson intézkedéseiről.
A hivatalvezető 2001. február 14-én kelt levelében értesített arról, hogy a kisvejkei földalapcsere megtörtént. A soron következő feladatokat egyeztették Kisvejke polgármesterével és a földkijelölési eljárás lefolytatásának időpontját is kitűzték, melyre minden érdekeltet tértivevényes levélben meghívtak. 
A lefolytatott eljárásban a panaszos és testvérei az FM Hivatal 7-14/2001. számú határozatával megkapták az őket édesapjuk után megillető földterületet. A határozat jogerőre emelkedése után nyílik lehetőség a közös tulajdonú ingatlan megosztására. Az ügyben alkotmányos joggal összefüggő visszásságot nem állapítok meg. A földkiadás a földalapcsere kérelem jogerős befejezéséig nem volt lehetséges. Az akadály elhárítását követően az FM Hivatal a panaszos megelégedésére intézkedett a földkiadásról. Ezért a megoldódott panaszra tekintettel a vizsgálatot lezárom, erről az érdekelteket a jelentés egy példányával értesítem.

Budapest, 2001. április 14.

Gönczöl Katalin